סארי: "הביטחון חזר אלינו, זה לא קל אחרי התבוסה לסיטי"
מאוריציו סארי נרגע אתמול אחרי הניצחון, מספר ימים לאחר התבוסה הכי גדולה של המועדון בפרמיירליג, 6:0 למנצ'סטר סיטי. סארי הביע שביעות רצון מהתוצאה, למרות שצ'לסי הובילה 0:2 לפני שמתיאו קובאצ'יץ' פישל והמארחת השיגה שער מצמק. "אם היינו סופגים שער כמו שספגנו במשחקים נגד קבוצות כמו סיטי, יונייטד או טוטנהאם, היינו סופגים שלושער בעשר דקות", אמר המנג'ר.
סארי היה מרוצה בסך הכל מהתוצאה ופחות מהיכולת: "אני מרוצה כי הביטחון חזר אלינו. לא היה קל לחזור אחרי ההפסד במשחק נגד סיטי. אני חושב ששיחקנו די טוב. סיכנו את עצמנו רק בכדורים חופשיים בגלל שהם יותר פיזיים מאיתנו. יכולנו לכבוש יותר. רק טעות שלנו הביאה לשער שלהם. כשהובלנו 0:2 היו לנו עוד שלושה-ארבעה מצבי כיבוש".
לצ'לסי היה צפוי מבחן לא קל, כי מאמן מאלמו אובה רוסלר ששיחק בסיטי ואימן ארבע קבוצות אנגליות מחוץ לפרמיירליג (בין השאר וויגאן ולידס) טען לפני המשחק שהוא מאושר מהתבוסה של צ'לסי לסיטי והאצטדיון ירתח למרות הקור. ב"סוודבנק" אכן היה סוער. אבוקות הודלקו, מחנות האוהדים זרקו זה על זה פחיות בירה והמשטרה נאלצה להתערב. אופ"א אמורה לסגור חלק מהאיצטדיון של מאלמו בגלל קריאות גזעניות במשחקים קודמים והאירועים אמש לא יסייעו להם.
בצ'לסי יכולים אולי להתעודד מהעובדה שהיכולת שלהם במחצית השנייה היתה טובה יותר, והם נראו מוכנים יותר לשני המשחקים הקשים הבאים נגד מנצ'סטר יונייטד בגביע האנגלי וגמר גביע הליגה נגד מנצ'סטר סיטי המפחידה.